Taalgebruik: ronde, rondteArgieffoto (Foto: RyanMcGuire, Pixabay) Ronde is ŉ fase of afdeling in ŉ opeenvolgende reeks, bv. in ŉ kompetisie, samesprekings of in boks. In spansportsoorte waar wedstryde ter sprake is, haal die spelers (of dring hulle deur tot) die kwarteind=, halfeind= en eindstryd. Rondte slaan op ŉ roete waarop beweeg word en wat weer by die beginpunt eindig, bv. in atletiek, motorsport, gholf en sommige wedvaarte. ŉ Gholf-toernooi bestaan uit drie rondes wat elk ŉ rondte van agtien putjies behels, en ŉ skinkbord met die volgende ronde drankies word in die rondte gestuur. ŉ Mens draai in die rondte (en eindig waar jy begin het), en die konstabel/dokter het op sy rondte ŉ kwaaddoener betrap. In die volgende figuurlike uitdrukkings kan ronde of rondte gebruik word: ŉ gerug doen die ronde/rondte en die ronde/ rondte van Vader Cloete doen. Hierdie brokkie verskyn in Skryf Afrikaans van A tot Z.